**Information om netværkssamråd for kriminalitetstruede børn og unge**

## Hvad er et netværkssamråd?

Efter lovgivningen[[1]](#footnote-1) skal kommunen afholde netværkssamråd for unge under 18 år, hvis man får oplysninger fra politiet om, at en ung er mistænkt for at have begået alvorlig kriminalitet.

Et netværkssamråd er et samarbejdsmøde, hvor den unge, forældrene og eventuelt relevante fagpersoner og personer i den unges netværk samles for at drøfte, hvordan den unge kan få et liv uden kriminalitet og med øget trivsel og udviklingsmuligheder.

På baggrund af netværkssamrådet skal kommunen udarbejde en handleplan for, hvilke initiativer og handlepligter, der kan modvirke yderligere kriminalitet.

## Hvorfor netværkssamråd?

Netværkssamrådet har til formål at hjælpe og støtte den unge. Ved mødet tages der udgangspunkt i den unges fremtidsønsker, ressourcer og udviklingsmuligheder, samt hvordan forældrene og det øvrige netværk kan understøtte den unges trivsel og udvikling i hverdagen. Det er ikke meningen, at man skal drøfte, hvorvidt den unge er skyldig eller uskyldig i forhold til den mistanke, som politiet har rejst.

Netværkssamråd for kriminalitetstruede unge bygger på erfaringer fra det kriminalitetsforebyggende arbejde, hvor det er veldokumenteret, at tidlige indsatser samt anerkendende og inddragende metoder med helhedstilgang til den unges livssituation og inddragelse af familie og øvrigt netværk, har en positiv effekt.

## Hvordan foregår et netværkssamråd?

Netværkssamrådet starter med, at en medarbejder fra kommunen opridser baggrunden for og formålet med mødet. Derefter præsenterer deltagerne sig for hinanden, så alle kender relationen mellem deltagerne og den unge.

Den unge, forældrene, kommunen og de øvrige deltagere kan derefter snakke sammen om den unges situation, for eksempel skolegang, fritidsinteresser, sundhed, familieforhold, venskaber, udvikling og adfærd. Alle deltagerne, herunder også den unge selv, har mulighed for at byde ind med, hvad de hver især kan gøre for, at den unge kan få en bedre fremtid og et liv uden kriminalitet. Deltagerne kan dermed også have medindflydelse på den handleplan, som kommunen skal udarbejde på baggrund af netværkssamrådet.

På netværkssamrådet drøftes det også, hvordan der efterfølgende bliver fulgt op på de aftaler, der er indgået på mødet.

Du kan læse mere om netværkssamråd på:

### www.socialstyrelsen.dk.

1. Servicelovens § 57 c om netværkssamråd. [↑](#footnote-ref-1)